Broj: 711-I-1468-P-185/18-09-8

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Danimira Kolmana, općinskog načelnika Općine Rasinja,** na 24. sjednici, održanoj dana 12. listopada 2018.g. donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Danimira Kolmana, općinskog načelnika Općine Rasinja, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja funkcije direktora trgovačkog društva Veterinarska stanica Koprivnica d.o.o. te zbog moguće povrede članka 14. stavka 2. ZSSI-a koja proizlazi iz primanja naknade za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije.**
2. **Poziva se dužnosnik Danimir Kolman da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka i ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i Danimir Kolman, povodom obnašanja dužnosti općinskog načelnika Općine Rasinja obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Protiv dužnosnika Danimira Kolmana podnesena je 21. svibnja 2017.g. anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-1621-P-185/18-01-5. U prijavi se ukazuje na članak objavljen na internetskom portalu *drava.info* u kojem se u bitnome navodi da je Zavod za javno zdravstvo Koprivničko-križevačke županije isplaćivao dužnosniku Danimiru Kolmanu naknadu za članstvo u Upravnom vijeću navedene ustanove. U članku se također navodi da je dužnosnik Danimir Kolman ujedno direktor trgovačkog društva Veterinarska stanica Koprivnica d.o.o.

Člankom 14. stavkom 1. ZSSI-a propisano je da dužnosnici **ne mogu biti članovi upravnih tijela i nadzornih odbora trgovačkih društava**, upravnih vijeća ustanova**,** odnosno nadzornih odbora izvanproračunskih fondova niti obavljati poslove upravljanja poslovnim subjektima.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. **Za članstvo u upravnim vijećima ustanova**, odnosno nadzornim odborima izvanproračunskih fondova **dužnosnik nema pravo na naknadu**, osim prava na naknadu putnih i drugih opravdanih troškova.

Uvidom u Registar dužnosnika koji vodi Povjerenstvo utvrđeno je da je dužnosnik Danimir Kolman dužnost općinskog načelnika Općine Rasinja obnašao u mandatu 2013.-2017. te da istu dužnost obnaša i u mandatu 2017.-2021.

Uvidom u podatke sudskog registra Trgovačkog suda u Varaždinu utvrđeno je da je pod matičnim brojem subjekta 010016173, OIB: 35631964454 upisano trgovačko društvo Veterinarska stanica Koprivnica d.o.o. Dužnosnik Danimir Kolman upisan je kao jedan od osnivača/članova i kao direktor navedenog trgovačkog društva.

U sudskom registru istog trgovačkog suda pod matičnim brojem subjekta: 010040880, OIB: 12878651060 upisana je ustanova Zavod za javno zdravstvo Koprivničko-križevačke županije. Kao jedini osnivač navedene ustanove upisana Koprivničko-križevačka županija.

 Na zahtjev Povjerenstva Veterinarska stanica Koprivnica d.o.o. dostavila je očitovanje od 18. lipnja 2018.g. u kojem se navodi da je dužnosnik Danimir Kolman obavljao poslove direktora trgovačkog društva Veterinarska stanica Koprivnica d.o.o. od 1990. do 1998.g. te poslove direktora obavlja od 2000.g. do danas. Trenutno dužnost direktora obavlja na temelju odluke Skupštine društva i sklopljenog Ugovora o obavljanju poslova direktora društva s mandatom do 24. lipnja 2019.g. Za obavljanje poslova direktora trgovačko društvo Veterinarska stanica Koprivnica d.o.o. dužnosniku Danimiru Kolmanu isplaćuje plaću. U očitovanju se još navodi da je Ugovorom o prijenosu upravljačkih prava od 25. srpnja 2017.g. dužnosnik Danimir Kolman upravljačka prava koja mu pripadaju na temelju udjela u vlasništvu navedenog trgovačkog društva prenio na povjerenika, čime je uskladio svoje postupanje s odredbama Zakona o sprječavanju sukoba interesa.

 Uvidom u Ugovore o prijenosu upravljačkih prava koje je dužnosnik Danimir Kolman dostavio Povjerenstvu utvrđeno je da je navedeni dužnosnik 5. siječnja 2011.g. sklopio Ugovor o prijenosu upravljačkih prava koja proizlaze iz poslovnih udjela u trgovačkom društvu Veterinarska stanica Koprivnica d.o.o. s Milošom Milankovićem iz Koprivnice kao Povjerenikom. Istinitost potpisa na navedenom ugovoru ovjerena je od strane javne bilježnice Marine Ostović iz Koprivnice dana 5. siječnja 2011.g., broj: OV-36/11. Ugovorom o prijenosu upravljačkih prava od 25. srpnja 2017.g. dužnosnik je upravljačka prava koja proizlaze iz udjela u vlasništvu istog trgovačkog društva prenio na Borisa Belčića kao Povjerenika. Istinitost potpisan na navedenom ugovoru ovjerena je od strane iste javne bilježnice dana 25. srpnja 2017.g., broj: OV-3697/17.

Povjerenstvo pojašnjava da je prijenosom upravljačkih prava koja proizlaze iz udjela u vlasništvu trgovačkog društva Veterinarska stanica Koprivnica d.o.o. na povjerenika dužnosnik Danimir Kolman postupio u skladu s člankom 16. stavkom 1. ZSSI-a.

Međutim, iz podataka upisanih u sudski registar nadležnog trgovačkog suda, kao i iz podataka dostavljenih od trgovačkog društva Veterinarska stanica Koprivnica d.o.o. proizlazi da dužnosnik Danimir Kolman istovremeno uz obavljanje dužnosti općinskog načelnika Općine Rasinja obavlja funkciju direktora trgovačkog društva Veterinarska stanica Koprivnica d.o.o., što upućuje na moguću povredu članka 14. stavka 1. ZSSI-a.

U odnosu na članstvo u Upravnom vijeću Zavoda za javno zdravstvo Koprivničko-križevačke županije, navedena ustanova dostavila je dana 9. srpnja 2018.g. očitovanje u kojem se navodi da je dužnosniku Danimiru Kolmanu za predsjedanje u Upravnom vijeću Zavoda od studenoga 2011.g. do travnja 2018.g. isplaćeno ukupno 70.200,00 kn. Dužnosnik je dana 19. svibnja 2018.g. uplatio navedeni iznos na račun Zavoda te istovremeno zatražio da mu se nadalje ne isplaćuje naknada za obavljanje funkcije predsjednika Upravnog vijeća. U privitku očitovanja dostavljeno je rješenje o imenovanju predsjednika i članova Upravnog vijeća Zavoda od 10. studenoga 2011.g., rješenje o razrješenju i imenovanju predsjednika i članova Upravnog vijeća Zavoda od 4. srpnja 2013.g., rješenje o imenovanju predsjednika i članova Upravnog vijeća Zavoda od 5. srpnja 2017.g., Odluka o utvrđivanju visine naknade za rad predsjednika i članova Upravnog vijeća zdravstvene ustanove Ministarstva zdravstva i socijalne skrbi od 30. rujna 2004.g. te potvrda o uplati navedenog iznosa na račun Zavoda.

Iz dostavljene dokumentacije utvrđeno je da je dužnosnik Danimir Kolman rješenjem Županijske skupštine Koprivničko-križevačke županije od 10. studenoga 2011.g. imenovan predsjednikom Upravnog vijeća Zavoda za javno zdravstvo Koprivničko-križevačke županije, zatim je rješenjem župana iste Županije dana 4. srpnja 2013.g. razriješen i ponovno imenovan na istu funkciju, na mandat od 4 godine. Istekom mandata, župan Koprivničko-križevačke županije ponovno je 5. srpnja 2017.g. donio rješenje o imenovanju Danimira Kolmana predsjednikom Upravnog vijeća navedene ustanove.

Povjerenstvo je nadalje izvršilo uvid u Odluku o utvrđivanju popisa pravnih osoba od posebnog interesa za Koprivničko-križevačku županiju od 10. listopada 2011.g. te utvrdilo da je navedenom odlukom Zavod za javno zdravstvo Koprivničko-križevačke županije proglašen pravnom osobom od posebnog interesa za navedenu županiju. Predmetna Odluka prestala je važiti stupanjem na snagu Odluke o utvrđivanju popisa pravnih osoba od posebnog interesa za Koprivničko-križevačku županiju od 26. studenoga 2014.g. kojom je navedena ustanova također utvrđena pravnom osobom od posebnog interesa za Koprivničko-križevačku županiju.

S obzirom da je Zavod za javno zdravstvo Koprivničko križevačke županije proglašen ustanovom od posebnog interesa za navedenu Županiju, sukladno članku 14. stavku 2. ZSSI-a dužnosnik Danimir Kolman može biti predsjednik navedene ustanove, međutim za isto ne može primati naknadu. Budući da je dužnosnik Danimir Kolman u razdoblju od studenoga 2011. do travnja 2018.g. primao naknadu za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije, navedeno upućuje na moguću povredu članka 14. stavka 2. ZSSI-a

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Danimir Kolman, elektronička dostava

3. Objava na internetskoj stranici Povjerenstva

4. Pismohrana